Et ettal med 12 nuller bagefter. Eller 1.000 milliarder. Så mange penge betaler danskerne nu i skatter og afgifter. Helt præcist blev 2017 året, hvor skattebetalingerne rundede en milepæl og kom op på 1.000.052.270.000 kr. Det er det højeste niveau nogensinde, og det svarer til 172.722 kr. pr. dansker.

Det viser nye tal fra Danmarks Statistik.

Næsten halvdelen pengene kommer fra indkomstskat, mens moms er den næststørste post.

Siden 2010 har der været en stigning i skattebetalingerne på hele 23 pct.

Det højere skatteindtægter er et resulatet af, at det går godt med den danske økonomi med rekordmange danskere i job.

I opgørelsen fra Danmarks Statistik kan man ligeledes se, at der i 2017 var et offentligt overskud på 25,6 mia. kr. I 2016 var der et mindre underskud på 1,5 mia. kr. Den forbedrede saldo skyldes primært, at danskerne har betalt mere i skat i år, mens de offentlige udgifter ikke er vokset ret meget.

Den første opgørelse over danskernes skattebetaling i 2017 kom i juni. Der er således tale om en revision fra Danmarks Statistik, hvor skatteprovenuet for sidste år blev opjuseret med 3,3 mia. kr. og derved rundede èn billion.